|  |  |  |
| --- | --- | --- |
| Bilag 04 – Dokumentation |  |  |
| SLKS udbud’ af ASTA, Ansøgnings- og tilskudsadministrationssystem |

Indholdsfortegnelse

[1. Indledning 4](#_Toc475626831)

[2. Overordnede dokumentationskrav 4](#_Toc475626832)

[3. Dokumentation af leverancen 5](#_Toc475626833)

[4. Levering af dokumentation 7](#_Toc475626834)

***Vejledning til Tilbudsgiver***

*Denne vejledningstekst og øvrige vejledningstekster i bilaget slettes forud for kontraktindgåelse.*

*Bilaget specificerer omfanget af og kvalitetsforventninger til den Dokumentation, der skal leveres under Kontrakten.*

*Tilbudsgiver skal ikke udfylde og supplere bilaget. Bilaget er i det hele et* ***mindstekrav*** *og indgår ikke til tilbudsevalueringen.*

# **Indledning**

Kundens formål med at tilvejebringe Dokumentationen er at blive tilført viden, der gør Kunden i stand til at anvende, idriftsætte, drifte, vedligeholde og videreudvikle Leverancen - enten på egen hånd eller gennem tredjepart - samt at tilfredsstille revisionsmæssige krav.

Bilag 4 indeholder:

* Overordnede dokumentationskrav (afsnit 2)
* Dokumentation af Leverancen (afsnit 3)
* Levering af Dokumentation (afsnit 4)

# **Overordnede dokumentationskrav**

Kunden ønsker, at der leveres dokumentationen til Systemet, der sikrer, at Kunden i stor udstrækning har tilstrækkelig viden til at understøtte egen brug af Systemet.

Kunden har en ubegrænset brugsret til dokumentationen. Kunden må anvende dokumentationen i forbindelse med gen-udbud og overdragelse til tredjepart.

Dokumentationen skal således udarbejdes med sigte på, at den er så letforståelig og anvendelig som mulig.

Al dokumentation skal udarbejdes med særligt henblik på den målgruppe, der skal bruge dokumentationen, og målgruppen skal klart være defineret i hvert dokument.

Hvis målgruppen er slutbrugere/superbrugere, skal dokumentationen være på dansk, men må være på engelsk, svensk eller norsk, når målgruppen er andre.

Der forventes anvendt et udbredt og anerkendt modelleringssprog i forbindelse med Dokumentationen. Såfremt UML ikke anvendes, bedes Leverandøren eksplicit redegøre for sit valg af modelleringssprog. Supplerende kan E/R diagrammer benyttes til dokumentation af datastrukturer.

Der skal så vidt muligt anvendes ensartede skrifttyper i ensartede størrelser. Hvor størrelsen ændres, skal så vidt muligt anvendes skabelon og typografistyret størrelser og formater.

Indholdet i dokumentation skal overholde korrekt stavemåde og ordstilling.

Hvor der anvendes grafik udarbejdet i andet program (eks. Visio e.l.), skal grundtegningerne også stilles til rådighed.

Al dokumentation skal indeholde en versionsangivelse med en log over ændringer, ændringstidspunkt, forfatter samt godkender og en dokumentstatus (Godkendt/Under udarbejdelse).

# **Dokumentation af leverancen**

Dokumentationen udarbejdes af Leverandøren med inddragelse af Kunden i det omfang, det er beskrevet i nærværende bilag.

Nedenfor har Kunden angivet, hvilke dokumenttyper Dokumentationen af Leverancen skal indeholde.

| **Dokument type** | **Formål og indhold** | **Kvalitetskrav** |
| --- | --- | --- |
| **Systemdokumentation** | Specifikation af design for hele Leverancen. Heriblandt Overordnet struktur og design af den komplette Leverance samt dokumentation af arkitekturovervejelser og ‑beslutninger  Specificering af Leverancen, den bagvedliggende (back end) og præsentationsmæssige design (front end), baseret på arkitekturbeskrivelsen. Der kan være tale om:   * Systemmodel, der angiver Leverancens overordnede design med lag, moduler, komponenter og services * Begrebs- og Datamodel * Design af snitflader og kommunikation * Design af sikkerhed og brugerhåndtering * Udrulning og dimensionering af infrastruktur * Design af brugergrænseflade. * Design af sikkerhedsmodel (brugerrettighedsstyring)   Derudover kan der være specifikation af klasser, services, fejlhåndtering, programorganisering og navngivning m.v.  **Arkitekturbeskrivelse**  Skal beskrive Leverancens overordnede strukturer samt sætte rammerne for design af den komplette Leverance. Formålet er at komme fra forretningsgangsbeskrivelsen til design af systemet ved at dokumentere arkitekturovervejelser og arkitekturbeslutninger.  Arbejdet med arkitektur kan ske på mange måder. En metode er at anvende forskellige EA Metoder som fx OIO Metode på <http://ea.oio.dk/arkitekturmetode/oio-arkitekturprocesmodel> | Den leverede Dokumentation skal gøre Kunden i stand til at anvende, idriftsætte og driftsafvikle Leverancen. Herudover skal dokumentation muliggøre, at Kunden i overensstemmelse med Kontraktens bestemmelser enten selv eller ved bistand fra tredjepart kan vedligeholde og videreudvikle Leverancen. Ligeledes skal Dokumentation i overensstemmelse med almindelig praksis kunne opfylde sædvanlige revisionsmæssige krav og muliggøre et leverandørskifte efter kontraktophør.  Dokumentationen skal specifikt kunne anvendes let til at udarbejde en Arkiveringsversion af Systemets data, i forbindelse med arkivering til Statens arkiver (*jf. Bekendtgørelse om arkiveringsversioner, BEK nr. 1007 af 20/08/2010*) |
| **Udrulnings-plan** | Plan for, hvordan Leverancen skal implementeres i miljøerne. | Skal angive, hvilke aktiviteter der skal udføres hvornår og af hvem ifm. implementering af Leverancen. |
| **Installations-vejledning** | Vejledning, der beskriver, hvordan Leverancen installeres, flyttes og ændres.  Vejledningen skal give læseren den fornødne viden til at installere Leverancen. Vejledningen skal bl.a. omhandle:   * Hardware. Heriblandt, men ikke afgrænset til, dimensioneringskrav til hardware for at kunne efterleve aftalte svartider. * Software. Heriblandt, men ikke afgrænset til, angivelse af afhængigheder til andet versionsangivet programmel. Samt angivelse af, hvilket software som forudsætter kommerciel erhvervelse af brugsrettighederne til software (licens). Heriblandt hvilken specifik licens der forudsættes. * Netværk. Heriblandt, men ikke afgrænset til, hvilke porte systemet anvender, og adresser på integrationer. * Konfiguration. Heriblandt, men ikke afgrænset til, dokumentation af alle nødvendige parametre, hvor disse adskiller sig fra standard ”vanilla” konfiguration – gældende for hele teknologistakken. Samt alle konfigurationsparametre for enhver integration (både lokale og eksterne), der konfigureres i systemet. Og parametre for alle eventuelle jobafviklinger (batchjobs).   Installations- og eksekveringsrækkefølge, hvor dette giver mening. Eksempelvis ved eksekvering af scripts, som ændrer data/datastrukturer m.v. | Leverancen skal kunne installeres hos nuværende eller ny driftsleverandør, helt uden hjælp fra Leverandøren. |
| **Drifts-vejledning** | Vejledning, der beskriver forholdene vedr. drift af Leverancen, som kan bruges til instruktion af driftsleverandør. Heriblandt medoversigt og tidspunkt for alle kørsler, som vedrører Leverancen, som kan bruges til instruktion af driftsleverandør  **Udviklings-, test- og uddannelsesmiljøer**  Vejledningen skal give læseren den fornødne viden til at kunne betjene de dele af Leverancen, der indgår i driften af systemet. Det drejer sig f.eks. om håndtering af kørsler og håndtering af data, der skal ind eller ud af Leverancen. Vejledningen indeholder også en beskrivelse af de processer, der er en forudsætning for, at Leverancen kan køre, en evt. fallback-plan samt vejledning for fejlsituationer og afhjælpning af disse.  **Produktionsmiljø**  Vejledningen skal give læseren den fornødne viden til at kunne betjene de dele af Leverancen, der indgår i driften af systemet. Det drejer sig f.eks. om håndtering af kørsler og håndtering af data, der skal ind eller ud af Leverancen. Vejledningen indeholder også en beskrivelse af de processer, der er en forudsætning for, at Leverancen kan køre, en evt. fallback-plan samt vejledning for fejlsituationer og afhjælpning af disse.  Driftsvejledninger skal bl.a. indeholde en driftsplan/oversigt over de kørsler, der kører på bestemte tidspunkter. Det kan f.eks. være back-up-kørsler. Det skal af planen fremgå, hvornår kørslerne sættes i gang, og hvad der sker ved et evt. output. Driftsplanen vil ofte blive bygget ind i driftsorganisationens samlede driftsplan. | Driften af Leverancen skal kunne varetages af enhver etableret driftsleverandør. |
| **Data Dictionary** | Data dictionary, supplerende navngivningsstandard  Definerer og sikrer, at der benyttes samme ord for de samme termer. Typisk vil samarbejdende systemer have forskellig navngivning af samme koncepter. Eksempel: "Kreditor" kan opfattes som "Debitor" i et andet system. | Kvaliteten må anses tilfredsstillende når:  1. Alle væsentlige termer er beskrevet  2. Oversættelse mellem forskellig navngivning er beskrevet |
| **Komponent-**  **og**  **Grænseflade-oversigt** | **Komponenter**  Overblik over Leverancens komponenter. Eksempelvis i form af et komponentdiagram.  Skal give overblik over systemets kontekst og systemets tekniske dele, deres indbyrdes samspil og gensidige samt eksterne afhængigheder. Kan i et vist omfang danne grundlag for en vurdering af systemarkitekturens kvalitet  **Tekniske grænseflader**  Beskrivelsen af tekniske grænseflader skal dokumentere Leverancens tekniske grænseflader, således at det er muligt for Kunden og/eller tredjepart, på vegne af Kunden, at anvende disse. Heri indgår servicekataloger og XML-skemaer.  Beskrivelse af hver komponent og snitflade med oplysninger om, hvordan data skal se ud ved anvendelse af integrationen. Herunder beskrivelse af integrationer ved brug af sekvensdiagrammer eller flowchart (heriblandt dataflowdiagram). | Hvor der er forskel på de tekniske grænseflader, beskrives det særskilt pr. miljø i relevante miljøer er planlagt og beskrevet.  Dokumentationen skal synliggøre, hvordan data bevæger sig i systemet.  Dokumentationen skal understøtte let integration af tredjeparts løsninger. Eksempelvis Kundens egen hjemmeside. |
| **Fallback-plan** *Business Continuity / Disaster Recovery* | Plan for Fallback af Leverancen, der beskriver, hvad der som minimum skal gøres for at retablere Leverancen til instruktion af driftsleverandør  Plan for Fallback af systemet, der skal modvirke afbrydelser i Kundens forretningsaktiviteter, beskytte kritiske informationsaktiver og sikre hurtig retablering. Planen skal jævnligt opdateres og afprøves.  Som en del af Fallback-planen skal der være en risiko- og sårbarhedsvurdering af systemet og dets komponenter og afhængigheder til eksterne integrationer. | Systemet skal kunne returneres til en kendt funktionel tilstand, med minimal gene for forretningen. |
| **Bruger-vejledning** | Vejledning, der beskriver, hvordan Systemet anvendes  Vejledning i opsætning og brug af funktionalitet, virkemåde og betjening  **Til administratorer**  Vejledningen skal give læseren den fornødne viden til at kunne administrere den del af Leverancen, som administratoren er ansvarlig for. Det kan f.eks. være brugeradministration eller konfigurationsændringer.  **Beregningsmotor**  Kunden skal kunne opsætte og anvende f.eks. beregningsmotor og økonomiopsætning ud fra vejledninger | Systemet skal kunne administreres af Kunden eller tredjepart uden forudgående kendskab til Systemet.  Kunden kan på egen hånd opsætte og betjene Systemets funktioner – heriblandt en eventuel beregningsmotor. |

# **Levering af dokumentation**

Dokumentationen skal udvikles samtidig med realiserede arbejdsopgaver og afleveres i endelig form som en del af Ibrugtagningsprøve.

Al dokumentation for Leverancen kontrolleres ved og er en del af Overtagelsesprøven.

Leverandøren skal vedligeholde dokumentationen i hele kontraktperioden.

Leverandøren skal på Kundens anmodning udlevere den aktuelle (opdaterede) dokumentation. Kunden har vederlagsfrit krav på udlevering af dokumentationen mindst én gang pr. år. Kunden har ligeledes vederlagsfrit krav på udlevering af dokumentationen i forbindelse med ethvert større systemvedligehold (opdatering og fejlrettelser). Kunden har vederlagsfrit krav på udlevering af dokumentationen i forbindelse med overdragelse af drift og eller vedligehold til tredjepart.

Dokumentationen skal overdrages til Kunden, relevant myndighed eller anden leverandør (herunder i forbindelse med Kontraktens ophør) i søge- og redigerbar elektronisk kopi samt på papir. Som følge af initiativet med at implementere åbne standarder inden for det offentlige, skal Dokumentationen fra den 1. januar 2008 også foreligge i de anbefalede åbne standarder.